**NOTA INFORMATIVĂ**

la proiectul hotărârii Guvernului

cu privire la alocarea mijloacelor financiare

1. **Denumirea autorului şi a participanţilor la elaborarea proiectului:**

Proiectul hotărârii Guvernului cu privire la alocarea mijloacelor financiare a fost elaborat de Ministerul Afacerilor Interne.

1. **Condiţiile ce au impus elaborarea proiectului de act normativ şi finalităţile urmărite:**

Proiectul a fost elaborat în conformitate cu prevederile art. 19 lit. g) şi art. 36 alin. (1) lit. b) din Legea finanțelor publice şi responsabilității bugetar-fiscale nr.181 din 25 iulie 2014, pct. 6 și pct. 9 din Regulamentul privind gestionarea fondurilor de urgenţă ale Guvernului, aprobat prin Hotărârea Guvernului nr. 862 din 18 decembrie 2015, precum şi în conformitate cu procesul verbal nr. 12-13-7541 al ședinței Comisiei pentru Situații Excepționale a Republicii Moldova din 19 septembrie 2018.

Prezentul proiect are ca scop recompensarea cheltuielilor suportate pentru repatrierea persoanelor rănite şi decedate în urma unor situaţii excepţionale produse peste hotarele Republicii Moldova.

1. **Principalele prevederi ale proiectului şi evidenţierea elementelor noi:**

Prin proiectul propus spre examinare se aprobă alocarea din fondul de intervenție al Guvernului a sumei de 119474,7 mii lei Inspectoratului General pentru Situaţii de Urgenţă al Ministerului Afacerilor Interne, în vederea recompensării cheltuielilor suportate pentru repatrierea în Republica Moldova a persoanelor rănite şi decedate, cetăţeni ai Republicii Moldova, în urma accidentelor rutiere produse în or. Kaluga, Federaţia Rusă la 04 august 2018 şi 28 ianuarie 2018 şi în or. Mateszalka, Ungaria la 01 aprilie 2018.

Totodată, proiectul dat vine să compenseze cheltuielile suportate de către rude în valoare de 2400 euro pentru repatrierea persoanei decedate, cetăţean al Republicii Moldova, în urma prăbuşirii la 14 august 2018 a podului rutier în or. Genova, Italia.

**Fundamentarea economico-financiară**

Pentru alocarea mijloacelor financiare stipulate în proiectul actului normativ au fost prezentate documentele confirmative în corespundere cu prevederile legislației în vigoare.

Valoarea mijloacelor financiare a fost calculată în baza contractelor, actelor financiar-contabile şi facturilor fiscale prezentate de către angajaţii IGSU care au participat la misiunile de repatriere enunţate mai sus, precum şi de rudele care au repatriat persoana decedată din Genova, Italia.

Subsidiar, în cadrul ședinței din 19 septembrie 2018, Comisia pentru Situații Excepționale a Republicii Moldova a acceptat rambursarea cheltuielilor Inspectoratului General pentru Situaţii de Urgenţă al MAI în sumă de 119474,70 lei pentru efectuarea misiunilor externe de repatriere a cetăţenilor Republicii Moldova ca urmare a accidentelor produse în afara ţării, precum şi a rudelor în echivalentul sumei de 2400 euro, care au repatriat persoana decedată, cetăţean al Republicii Moldova, în urma prăbuşirii la data de 14 august 2018 a podului rutier în or. Genova, Italia.

1. **Modul de încorporare a actului în cadrul normativ în vigoare:**

Urmare aprobării prezentului proiect nu va fi necesară abrogarea, modificarea sau completarea altor acte normative în vigoare.

1. **Avizarea şi consultarea publică a proiectului:**

Întru respectarea Legii nr. 239-XVI din 13 noiembrie 2008 privind transparenţa în procesul decizional, anunţul privind iniţierea procesului de elaborare a proiectului hotărârii Guvernului cu privire la alocarea mijloacelor financiare a fost plasat pe pagina oficială a Ministerului Afacerilor Interne, în directoriul ,,Transparenţa decizională/Consultări publice”.

Totodată, proiectul a fost expediat spre examinare autorităților interesate.

**Ministru Alexandru JIZDAN**